
## Dramatičky a dramatici môžu opäť súťažiť o najlepší dramatický text!

***Súťaž DRÁMA 2020 bola vyhlásená.***

**|Bratislava, 1. december 2020| - Súťaž pôvodných divadelných hier v slovenskom a českom jazyku DRÁMA hľadá už po 21. raz svoju víťazku či víťaza. Okrem lákavých inscenačných cien čaká na autorku/autora víťazného textu odmena v hodnote 1 000 €.**

Súťaž DRÁMA už štandardne vyhlasuje Divadelný ústav, Slovenské národné divadlo a Divadlo Jána Palárika v Trnave. Partnerom súťaže je Rozhlas a televízia Slovenska – Rádio DEVÍN. „Súťaž DRÁMA môže inšpirovať autorov napísať hru na tému, ktorú už dlho nosia v sebe. Dáva im možnosť vstúpiť do konfrontácie s inými autormi a v ideálnom prípade im môže pomôcť pri realizácii diela na scéne. Počas ostatných 20 rokov súťaže slovenská divadelná scéna spoznala mnohých autorov, ktorých texty sa inscenujú nielen na Slovensku, ale aj v zahraničí. Navyše si uvedomujeme, že významným prvkom inšpirácie môže byť tohtoročná náročná spoločenská situácia,“ vysvetľuje riaditeľka Divadelného ústavu Vladislava Fekete. Uzávierka 21. ročníka súťaže je **31. januára 2021**. Súťaž je anonymná a texty jej finalistov budú publikované v podobe elektronickej knihy.

**Lákavé ceny od organizátorov a partnerov súťaže**

Keďže najväčšou odmenou pre autorky a autorov dramatických textov je inscenácia ich textov, tomu sú prispôsobené špeciálne ceny organizátorov a partnerov súťaže. **Činohra Slovenského národného divadla** udelí špeciálnu cenu, ktorou bude naštudovanie nimi vybranej divadelnej hry vo forme scénického čítania v Modrom salóne SND. **Divadlo Jána Palárika v Trnave** takisto udelí špeciálnu cenu, ktorou je naštudovanie vybraného textu v rámci podujatia #stagestream. Partner súťaže **RTVS – Rádio DEVÍN** udelí Cenu Rozhlasu a televízie Slovenska, ktorou bude naštudovanie textu v podobe rozhlasovej hry alebo inscenovaného čítania.

**Informácie o prihlasovaní dramatických textov do súťaže DRÁMA 2020**

Prihlasované texty v troch tlačených vyhotoveniach a jednom vyhotovení textu na CD nosiči alebo USB kľúči spolu s prihláškou v zalepenej obálke, a zároveň aj s dokladom o zaplatení registračného poplatku v sume 15 €, zašle autor alebo autorka na adresu:

Divadelný ústav

Jakubovo nám. 12

813 57 Bratislava

heslo „DRÁMA 2020“

Uhradenie registračného poplatku:

Štátna pokladnica, IBAN: SK34 8180 0000 0070 0007 1011

Koordinátorka súťaže:

Lenka Čepková, lenka.cepkova@theatre.sk

Štatút súťaže spolu s prihláškou a podmienkami je k dispozícii na webovej stránke [Divadelného ústavu](https://www.theatre.sk/projekty/sutaze-dramatickych-textov/sutaz-drama).

**V prípade ďalších doplňujúcich otázok je vám k dispozícii:**

Mgr. Eva Fačková

PR projektu Rok slovenského divadla 2020

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: eva.fackova@theatre.sk